असेंगी पता ऐ ते इत्थें बी ए गल्ल ध्याना च रक्खनी पौंदी ऐ जे पुराण-साहित्य ते पढ़े-लिखे विद्वानें दी देन ही। पर डोगरी दियां कारकां-बारां बनाने आले ग्रांए-थारें रोह्‌ने आले जोगी, गारड़ी, भराई ते द्रेस गै होने न, जां फिरी प्हाड़ी राजें दे कोल बौने-खड़ोने आले किश भाट बी, होने सारें दी जीवका चलाने आले इनें पेशें-धन्दें दा गुजर इऐ नेइयां ग गल्लां गंड़दे रौह्‌ने पर चलदा हा। पुराणें च सारे देस दियां मानतां चलांदे रेह्। कारकें-बारें च ते मती लोड़ इयै ही जे प्हाड़ी लाके दे देवी-देवतें दी मानता दी सम्हाल बनाई रक्खी जा, जेदे बने रौह्‌ने पर गै उन्दा पेशा बी चली सकदा हा ते कन्ने गै बड्डे-बडेंरें दे कारनामें सुनिऐ लोकें दिएं नाड़िएं च चलदा आवा दा लऊ बी ठंडा नईं पवै, ते उन्दी मान-मरजादा बी बददी गै रवै। इनें कारकें-बारें कन्ने ओ दमैं कम्म सरी जन्दे हे।